牡丹四首 二
作者：薛能
朝代：唐

paragraphs: 萬朵照初筵，狂遊憶少年。
曉光如曲水，顏色似西川。
白向庚辛受，朱從造化研。
衆開成伴侶，相笑極神仙。
見焰寧勞火，聞香不帶煙。
自高輕月桂，非偶賤池蓮。
影接彫盤動，藂遭惡草偏。
招歡憂事阻，就臥覺情牽。
四面宜綈錦，當頭稱管弦。
泊來鶯定憶，粉擾蝶何顛。
蘇息承朝露，滋榮仰霽天。
壓欄多盡好，敵國貴宜然。
未落須迷醉，因茲任病纏。
人誰知極物，空負感麟篇。